|  |
| --- |
| **Projektas** |
| **PLUNGĖS RAJONO SAVIVALDYBĖS TARYBA** |
| **SPRENDIMAS** |

**DĖL PRITARIMO PLUNGĖS RAJONO SAVIVALDYBĖS VYKDOMŲ VISUOMENĖS SVEIKATOS PRIEŽIŪROS FUNKCIJŲ ĮGYVENDINIMO 2017 METŲ ATASKAITAI**

2018 m. vasario 15 d. Nr. T1-

Plungė

Vadovaudamasi Lietuvos Respublikos sveikatos sistemos įstatymo 41 straipsnio 4 dalimi, Lietuvos Respublikos Vyriausybės 2008 m. birželio 18 d. nutarimu Nr. 606 ,,Dėl Savivaldybės vykdomų visuomenės sveikatos priežiūros funkcijų įgyvendinimo ataskaitos teikimo tvarkos“, Lietuvos Respublikos sveikatos apsaugos ministro 2015 m. lapkričio 18 d. įsakymu Nr. V-1311 ,,Dėl Lietuvos Respublikos sveikatos apsaugos ministro 2015 m. kovo 2 d. įsakymo Nr. V-292 „Dėl Savivaldybės vykdomų visuomenės sveikatos priežiūros funkcijų įgyvendinimo ataskaitos formos patvirtinimo“ pakeitimo“, Plungės rajono savivaldybės taryba nusprendžia:

1. Pritarti Plungės rajono savivaldybės vykdomų visuomenės sveikatos priežiūros funkcijų įgyvendinimo 2017 metų ataskaitai (pridedama).

2. Įgalioti savivaldybės gydytoją Orestą Gerulskienę iki 2018 m. gegužės 1 d. pateikti Plungės rajono savivaldybės vykdomų visuomenės sveikatos priežiūros funkcijų įgyvendinimo 2017 metų ataskaitą Lietuvos Respublikos sveikatos apsaugos ministerijai.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras

SUDERINTA:

Administracijos direktorius Gintaras Bagužis

Juridinio ir personalo administravimo skyriaus vedėjas Vytautas Tumas

Kalbos tvarkytojas Algirdas Eidukaitis

Sprendimą ruošė

savivaldybės gydytoja Oresta Gerulskienė, 2018-01-23

Teisės aktų projektų numatomo teisinio

 reguliavimo poveikio vertinimo rezultatų

 pateikimo tvarkos aprašo priedas

 **SAVIVALDYBĖS GYDYTOJAS**

**AIŠKINAMASIS RAŠTAS**

**PRIE SPRENDIMO PROJEKTO**

**,,DĖL pritarimo PLUNGĖS RAJONO SAVIVALDYBĖS VYKDOMŲ VISUOMENĖS SVEIKATOS PRIEŽIŪROS FUNKCIJŲ ĮGYVENDINIMO 2017 METŲ ATASKAITAI“**

2017 m. sausio 23 d.

Plungė

**1. Parengto teisės akto projekto tikslai -** pritarti Plungės rajono savivaldybės vykdomų visuomenės sveikatos priežiūros funkcijų įgyvendinimo 2017 metų ataskaitai ir iki 2018 m. gegužės 1 d. ją pateikti Lietuvos Respublikos sveikatos apsaugos ministerijai.

 **2. Teisės akto projekto esmė, rengimo priežastys ir motyvai.**

 Vadovaujantis Lietuvos Respublikos Vyriausybės 2008 m. birželio 18 d. nutarimu Nr.606 ,,Dėl Savivaldybės vykdomų visuomenės sveikatos priežiūros funkcijų įgyvendinimo ataskaitos teikimo tvarkos“, Lietuvos Respublikos sveikatos sistemos įstatymo 41 straipsnio 4 dalimi bei Lietuvos Respublikos sveikatos apsaugos ministro 2015 m. lapkričio 18 d. įsakymu Nr. V-1311 ,,Dėl Lietuvos Respublikos sveikatos apsaugos ministro 2015 m. kovo 2 d. įsakymo Nr. V-292 „Dėl Savivaldybės vykdomų visuomenės sveikatos priežiūros funkcijų įgyvendinimo ataskaitos formos patvirtinimo“ pakeitimo“, savivaldybės gydytojas iki 2018 m. gegužės 1 d. turi pateikti Plungės rajono savivaldybės vykdomų visuomenės sveikatos priežiūros funkcijų įgyvendinimo 2017 metų ataskaitą Lietuvos Respublikos sveikatos apsaugos ministerijai.

**3. Sprendimo projekto tikslai ir uždaviniai.** 2017 m. Plungės rajono savivaldybės vykdomų visuomenės sveikatos priežiūros funkcijų įgyvendinimo ataskaitoje pateikiami svarbiausi sveikatos ir sveikatos priežiūros funkcionavimo rodikliai, apibūdinantys Plungės rajono gyventojų sveikatą. Ataskaitoje atkreipiamas dėmesys į gyventojų sveikatos problemas, analizuojamos vykdytos valstybinės visuomenės sveikatos programos ir strategijos, aprašoma, kaip buvo organizuojama Savivaldybės finansuojama visuomenės sveikatos priežiūra savivaldybės teritorijoje, analizuojamos iškilusios problemos, numatoma strategija ateinantiems metams. 2017 m. ataskaitoje trumpai aptariami vidiniai ir išoriniai veiksniai, turėję įtakos visuomenės sveikatos priežiūros veiklai, bendruomenės sveikatos būklė, vykdytos visuomenės sveikatos rėmimo specialiosios programos, nurodomi teisės aktai, reglamentuojantys visuomenės sveikatos priežiūrą, pateikiamas vaikų ir jaunimo visuomenės sveikatos priežiūros veiklos įgyvendinimas, sveikatos priežiūros mokyklose veikla, maudyklų stebėsena.

 **4. Lėšų poreikis (jeigu teisės aktui įgyvendinti reikalingos lėšos)**.Nėra.

 **5. Laukiami rezultatai.** Pritarus šiam Plungės rajono savivaldybės tarybos sprendimui, bus patvirtinta Plungės rajono savivaldybės vykdomų visuomenės sveikatos priežiūros funkcijų įgyvendinimo 2017 metų ataskaita ir iki 2018 m. gegužės 1 d. pristatyta Lietuvos Respublikos sveikatos apsaugos ministerijai.

 **6. Kita svarbi informacija** (gali būti nurodomos kitos galimos projekto ir (ar) jo įgyvendinimo alternatyvos, taip pat jų poveikio įvertinimas; nurodoma, kokios institucijos būtų atsakingos už jo atlikimą, kokie duomenys turėtų būti renkami, siekiant vėliau įvertinti, ar buvo pasiektas projekto tikslas; nurodoma, ar buvo konsultuotasi su visuomene, apibendrinami konsultavimosi rezultatai (nurodoma, su kokiomis suinteresuotomis grupėmis buvo konsultuotasi, ar atsižvelgta į suinteresuotų grupių pateiktus siūlymus, kiek į juos atsižvelgta) ir kita.).

 **7. Numatomo teisinio reguliavimo poveikio vertinimas\***

|  |  |
| --- | --- |
| **Sritys** | **Numatomo teisinio reguliavimo poveikio vertinimo rezultatai** |
| **Teigiamas poveikis** | **Neigiamas poveikis** |
| *Ekonomikai* | *nustatyta* |  |
| *Finansams* | *nustatyta* |  |
| *Socialinei aplinkai* | *nustatyta* |  |
| *Viešajam administravimui* | *nenustatyta* |  |
| *Teisinei sistemai* | *nustatyta* |  |
| *Kriminogeninei situacijai* | *nenustatyta* |  |
| *Aplinkai* | *nenustatyta* |  |
| *Administracinei naštai* |  | *nustatyta* |
| *Regiono plėtrai* | *nustatyta* |  |
| *Kitoms sritims, asmenims ar jų grupėms* |  | *nenustatyta* |

\* Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Rengėja

Savivaldybės gydytoja Oresta Gerulskienė

 PRITARTA

 Plungės rajono savivaldybės

 tarybos 2018 m. vasario 15 d.

 sprendimu Nr. T1-

**PLUNGĖS RAJONO SAVIVALDYBĖS VYKDOMŲ VISUOMENĖS**

**SVEIKATOS PRIEŽIŪROS FUNKCIJŲ ĮGYVENDINIMO 2017 METŲ ATASKAITA**

TURINYS

**I.** BENDRA INFORMACIJA APIE SAVIVALDYBĖS GYVENTOJŲ SVEIKATOS BŪKLĘ.

**II.** SAVIVALDYBĖS VISUOMENĖS SVEIKATOS PRIEŽIŪROS FUNKCIJOMS VYKDYTI ĮTAKOS TURĖJUSIŲ VEIKSNIŲ APŽVALGA.

**III.** INFORMACIJA APIE VALSTYBINIŲ (VALSTYBĖS PERDUOTŲ SAVIVALDYBĖMS) VISUOMENĖS SVEIKATOS PRIEŽIŪROS FUNKCIJŲ (VISUOMENĖS SVEIKATOS PRIEŽIŪRA SAVIVALDYBĖS TERITORIJOJE ESANČIOSE IKIMOKYKLINIO UGDYMO, BENDROJO UGDYMO IR PROFESINIO MOKYMO ĮSTAIGOSE UGDOMŲ MOKINIŲ PAGAL IKIMOKYKLINIO, PRIEŠMOKYKLINIO, PRADINIO, PAGRINDINIO IR VIDURINIO UGDYMO PROGRAMAS, VISUOMENĖS SVEIKATOS STIPRINIMAS, VISUOMENĖS SVEIKATOS STEBĖSENA) SAVIVALDYBĖJE VYKDYMĄ

**IV.** INFORMACIJA APIE SAVIVALDYBĖS VISUOMENĖS SVEIKATOS RĖMIMO SPECIALIĄJĄ PROGRAMĄ.

**V.** SAVIVALDYBĖS VYKDOMŲ VISUOMENĖS SVEIKATOS PRIEŽIŪROS FUNKCIJŲ ĮGYVENDINIMO ATASKAITOS FORMOS PRIEDAS.

**I SKYRIUS**

**BENDRA INFORMACIJA APIE SAVIVALDYBĖS GYVENTOJŲ SVEIKATOS BŪKLĘ**

 2016 m. vidutinis metinis gyventojų skaičius Plungės rajono savivaldybėje buvo 35 125,5. Vyrai sudarė 47,2 proc., moterys 52,8 proc. Didžiąją gyventojų dalį sudarė 18-44 metų amžiaus gyventojai (33,22 proc.). Kiek mažiau 45-64 metų amžiaus gyventojų (28,96 proc.). 0-17 metų ir vyresnių nei 65 metų amžiaus gyventojų buvo apylygė dalis (18,85 proc. ir 18,98 proc.). Dažniau nei 6 iš dešimties Plungės rajono savivaldybės gyventojai buvo darbingo amžiaus t.y. 15-64 metų. Didesnę gyventojų dalį sudarė mieste gyvenantys asmenys (52,11 proc.).

 2016 m. Plungės rajono savivaldybėje 1 000 gyventojų teko 11 gimusių ir 13,2 mirusių asmenų, tad ir natūralus prieaugis išlieka neigiamu (-2,2). Šalyje ir apskrityje šis rodiklis išlieka prastesni (-3,6 ir 3,1). 2016 m. 1 000 Plungės rajono savivaldybės gyventojų teko 7,7 santuokos ir 3,4 ištuokos.

 Mirtingumo statistika reikšminga, nes ji rodo bendrą gyventojų sveikatos būklę, sveikatos priežiūros veiksmingumą ir kokybę, sveikatos netolygumus bei sveikatos priežiūros prieinamumą. Todėl pateikiame mirtingumo rodiklių pagal pagrindines mirties priežastis analizę - palyginimą Plungės rajono savivaldybėje ir Lietuvoje (pagal apskaičiuotą Plungės raj. ir Lietuvos vidurkio santykį, - „šviesoforo“ principas).

 Plungės rajono savivaldybėje 2016 m. mirtingumas buvo mažesnis už Lietuvos vidurkį 7,83 proc. (Plungės r. sav.- 1 320,96 mirusiųjų 100 tūkst. gyv., šalies- 1 433,15 mirusiųjų 100 tūkst. gyv.). Palyginti su ankstesniais metais, rajono savivaldybėje mirtingumas išliko panašus.

2016 m. Plungės r. sav. vyrų (1 459,77/100 tūkst.) mirtingumo rodiklis buvo 1,22 karto didesnis negu moterų (1 196,89/100 tūkst.)

 2016 m. Plungės r. sav. didžiausias mirtingumo rodiklis buvo nuo kraujotakos sistemos ligų (765,8), piktybinių navikų (244,8) ir virškinimo sistemos ligų (82,6) (100 tūkst. gyventojų).

**II SKYRIUS**

**SAVIVALDYBĖS VISUOMENĖS SVEIKATOS PRIEŽIŪROS FUNKCIJOMS VYKDYTI ĮTAKOS TURĖJUSIŲ VEIKSNIŲ APŽVALGA**

**PIRMASIS SKIRSNIS**

**VEIKSNIŲ APŽVALGA**

Svarbiausieji išoriniai ir vidiniai veiksniai, kurie ataskaitiniais biudžetiniais metais turėjo įtakos Savivaldybės vykdytai visuomenės sveikatos priežiūros veiklai - finansavimo, administracinių gebėjimų, visuomenės sveikatos priežiūros infrastruktūros plėtros problemos, teisinio reglamentavimo stoka ir jo pokyčiai, kiti veiksniai.

Savivaldybėje vykdytai visuomenės sveikatos priežiūros veiklai įtakos turėjo išoriniai ir vidiniai veiksniai.

**Vidiniai.**

1. Plungės rajono savivaldybės švietimo įstaigose skiriamas dėmesys fiziniam aktyvumui ir sveikos gyvensenos ugdymui.

2. Patvirtinta Plungės rajono savivaldybės visuomenės sveikatos stebėsenos 2015-2017 metų programa ir įgyvendinimo priemonių planas (senstantys rajono gyventojai, didėjantis sergamumas lėtinėmis ligomis, didėjantis medicininių asmens sveikatos priežiūros paslaugų poreikis).

3. Nepakankamas finansavimas visuomenės sveikatos priežiūros specialistams, dirbantiems švietimo įstaigose.

4. Komunikacijos tarp darbuotojų trūkumas bei nepakankamai išvystytas tarpsektorinis bendradarbiavimas, specialistų kompetencijos nuolatinis stiprinimas.

5. Veiklos viešinimas: straipsniai vietinėje spaudoje, internete, renginiuose, konkursuose.

**Išoriniai**

1. Žiniasklaidoje formuojamas pozityvus požiūris į visuomenės sveikatos biurų veiklą.

2. Gyventojų sveikatą, jų emocinę būklę neigiamai veikia nepalanki socialinė bei ekonominė situacija šalyje.

3. Nepakankamas finansavimas, skirtas visuomenės sveikatos priežiūrai. Savivaldybė negauna lėšų valstybinių programų finansavimui.

4. Prevencinių, sveikatos ugdymo ir stiprinimo bei fizinio aktyvumo skatinimo programų įtraukimas į švietimo programas.

**ANTRASIS SKIRSNIS**

**INFORMACIJA APIE VISUOMENĖS SVEIKATOS PRIEŽIŪROS FUNKCIJAS SAVIVALDYBĖJE VYKDANČIAS ĮSTAIGAS IR SPECIALISTUS**

1. Plungės rajono savivaldybės visuomenės sveikatos biuras yra biudžetinė įstaiga, pavaldi Plungės rajono savivaldybei.

Įstaigos kodas 302415311, adresas: J. Tumo - Vaižganto g. 93-2, 90143, Plungė.

Biuras įsteigtas 2009 m. liepos 3 d.

2. Ataskaitinių metų gruodžio 31 d. vidutinis darbuotojų skaičius - 21. Per ataskaitinį laikotarpį patvirtinta 16,2 pareigybių skaičius (1 – direktoriaus, 0,8 – vyr. buhalterio, 1 - administratoriaus, 1 – visuomenės sveikatos specialisto (visuomenės sveikatos stebėsenai), 2,1 – visuomenės sveikatos specialisto (visuomenės sveikatos stiprinimui), 1 – visuomenės sveikatos specialisto (vaikų ir jaunimo sveikatos priežiūrai), 8,3 – mokyklų visuomenės sveikatos priežiūros specialisto, finansuojamų valstybės biudžeto tikslinių dotacijų lėšomis. Patvirtintas 1 jaunimui palankių sveikatos priežiūros paslaugų koordinatorius (JPSPP), finansuojamas Savivaldybės biudžeto (Savivaldybės lėšos savarankiškoms funkcijoms atlikti).

3. Informacija apie specialistus.

|  |  |  |  |  |
| --- | --- | --- | --- | --- |
| **Eil. Nr.** | **Savivaldybės visuomenės sveikatos biuro specialistai** | **Patvirtintų pareigybių skaičius** | **Užimtų pareigybių skaičius** | **Fizinių asmenų pagal amžiaus grupes skaičius**  |
| **Iki 44 metų amžiaus** | **45**–**54 metų amžiaus** | **Daugiau nei 54 metų amžiaus** | **Iš viso** |
| **1** | **2** | **3** | **4** | **5** | **6** | **7** | **8** |
| **1.** | **Valstybines (valstybės perduotas savivaldybėms) visuomenės sveikatos priežiūros funkcijas vykdantys specialistai\*:** | **8,3** | **8,26** | **5** | **3** | **3** | **3** |
| 1.1. | Visuomenės sveikatos priežiūros specialistas, vykdantis visuomenės sveikatos priežiūrą ikimokyklinio ugdymo, bendrojo ugdymo mokyklose ir profesinio mokymo įstaigose mokinių, ugdomų pagal ikimokyklinio, priešmokyklinio, pradinio, pagrindinio ir vidurinio ugdymo programas;  | 8,3 | 8,26 | 5 | 3 | 3 | 11 |
| 1.2. | Vaikų ir jaunimo sveikatos priežiūros specialistas; | 1 | 1 | 1 |  |  | 1 |
| 1.3. | Visuomenės sveikatos stiprinimo specialistas;  |  2,1 | 2,1 | 2 | 1 | 1 |  |
| 1.4. | Visuomenės sveikatos stebėsenos specialistas. | 1 | 1 | 1 |  |  | 1 |
| **2.** | **Savarankiškąsias visuomenės sveikatos priežiūros funkcijas vykdantys specialistai \*** |  **1** | **1** | **1** |  |  | **1** |
| 2.1. | Jaunimui palankių sveikatos priežiūros paslaugų koordinatorius | 1 | 1 | 1 |  |  | 1 |

\* Pateikiami duomenys apie visuomenės sveikatos priežiūros funkcijas vykdančius visuomenės sveikatos specialistus konkrečioje savivaldybės teritorijoje.

**TREČIASIS SKIRSNIS**

**SAVIVALDYBĖS INFORMACIJA APIE 2017 METŲ SAVIVALDYBĖS VISUOMENĖS SVEIKATOS PRIEŽIŪROS FUNKCIJŲ ĮGYVENDINIMO TIKSLUS, UŽDAVINIUS BEI PRIEMONĖS**

Toliau Plungės rajono savivaldybėje yra įgyvendinamas projektas „Sveikas jaunimas – Plungės rajono gerovės pagrindas“. Projekto tikslas – jaunimui palankių sveikatos priežiūros paslaugų (JPSPP) prieinamumo gerinimas ir plėtra Plungės rajono savivaldybėje, padedanti sveikatos sistemos ir kitų sektorių specialistams ir jaunimui geriau orientuotis teikiamų paslaugų įvairovėje. 2017 m. iš viso skirta 14 600 Eur lėšų, iš jų 6 600 Eur - darbo užmokesčiui.

 Lentelėje pateikiama susisteminta informacija apie 2017 m. jaunimui palankių sveikatos priežiūros paslaugų koordinatoriaus veiklą:

|  |  |  |  |  |  |  |
| --- | --- | --- | --- | --- | --- | --- |
| **Savivaldybė** | **Jaunų žmonių, gavusių JPSP paslaugas, skaičius** | **Jaunų žmonių, dalyvavusių organizuotuose renginiuose, skaičius** |  **Mokytų specialistų skaičius** | **Bendradarbiavimo sutarčių, pasirašytų su kitomis institucijomis, skaičius** | **Organizuotų viešinimo renginių/ dalyvavusių asmenų, skaičius** | **Naujienų, paskelbtų interneto portale, skaičius** |
| **Įstaigų skaičius** |
| Plungės rajono | 55 | 1761 | 33 | 1 | 3/51 | 344 |

 Jaunimo palankių sveikatos priežiūros paslaugų koordinatoriaus įgyvendintas projektas ,,Sveikos mitybos užkratas‘‘, kurio metu jaunimas dalyvavo masiniame renginyje, klausė paskaitų, dalyvavo viktorinose, taip pat jaunimas pats gaminosi sveikus pusryčius, pietus ir vakarienę padedant profesijos vyr. mokytojams. Jaunimas sužinojo daug naudingos informacijos apie sveiko maisto gaminimo technologijas. Įgyvendinta 16 veiklų, kuriose dalyvavo 496 jauni asmenys.

Organizuotos lytiškumo ugdymo paskaitos, kurių tikslas – ugdyti jaunuolių savigarbą ir teigiamą savęs vertinimą, geriau pažinti save, atskleidžiant lytiškumo žavesį ir svarbą bei tinkamą elgesį su savimi ir kitais.

2017 m. iš Aplinkos apsaugos rėmimo specialios programos Visuomenės sveikatos biurui skirta 1 000 Eur. Iš jų Plungės rajono savivaldybės visuomenės sveikatos biuro projektams ,,Sveikos mitybos užkratas“ ir ,,Vasarą pajudėkime aktyviai“ vykdyti skirta po 500 Eur. Programai „Plungės rajono maudymosi vietų vandens kokybės stebėsenos programa“ skirta 1 700 eurų (projekto vykdymo pradžia - 2017 m. gegužės 23 d., pabaiga - 2017 m. rugsėjo. 12 d.). Projekto metu paimti 94 vandens kokybės mėginiai iš 11 maudymosi vietų.

**KETVIRTAS SKIRSNIS**

**BENDRADARBIAVIMAS, VYKDANT VISUOMENĖS SVEIKATOS PRIEŽIŪROS VEIKLĄ SAVIVALDYBĖJE**

 Nevyriausybinių organizacijų dalyvavimas sveikatinimo veikloje priimant svarbius su visuomenės sveikata susijusius sprendimus yra labai svarbus. Todėl stengiamasi jų narius kuo aktyviau įtraukti į Bendruomenės sveikatos tarybos susitikimus ir renginius, sprendžiant visuomenės sveikatos priežiūros funkcijų įgyvendinimą savivaldybės teritorijoje. Nevyriausybinės organizacijos (kai kurios) aktyviai dalyvauja, įgyvendinant sveikatos politiką, ugdant visuomenės supratimą, gerinant visuomenės informavimą ir skleidžiant informaciją apie sveiką gyvenseną, ligų profilaktiką. Veikiančios bendruomenės gali pasigirti gerais bendruomenių veiklos pavyzdžiais, patirtimi ir žiniomis. Nuolat dalyvauja Visuomenės sveikatos rėmimo specialiosios programos projektų konkurse, deja, dėl per mažo finansavimo (kuris sudaro tik 20 procentų Aplinkos apsaugos rėmimo specialiosios programos lėšų) ne visoms pavyksta projektus įgyvendinti. Bendruomenės perteikia vienos kitoms teorinių bei praktinių žinių apie sveiką gyvenseną, fizinio aktyvumo ir sveikos mitybos naudą organizmui, aktyvų poilsį gamtoje. Labai svarbu skatinti bendruomenes gyventi sveiką, aktyvų gyvenimą, sudaryti sąlygas, ypač kaimo gyventojams, fiziškai aktyviai ir turiningai praleisti laisvalaikį.

 Institucijų dalyvavimas sveikatinimo veikloje. Širdies ir kraujagyslių ligų rizikos grupės asmenų sveikatos stiprinimo programos, patvirtintos LR sveikatos apsaugos ministro 2014 m. rugsėjo 22 d. įsakymu Nr. V-979 „Dėl Širdies ir kraujagyslių ligų rizikos grupės asmenų sveikatos stiprinimo tvarkos aprašo patvirtinimo“ vykdymas. Vykdytojai: Savivaldybės visuomenės sveikatos biuras, pirminės asmens sveikatos priežiūros įstaigos. ASPĮ pateikė asmenų, sutikusių dalyvauti programoje, sąrašą. Programoje dalyvavo 21 asmuo, iš jų visą programą pabaigusių nebuvo.

**III SKYRIUS**

**INFORMACIJA APIE VALSTYBINIŲ (VALSTYBĖS PERDUOTŲ SAVIVALDYBĖMS) VISUOMENĖS SVEIKATOS PRIEŽIŪROS FUNKCIJŲ (VISUOMENĖS SVEIKATOS PRIEŽIŪRA SAVIVALDYBĖS TERITORIJOJE ESANČIOSE IKIMOKYKLINIO UGDYMO, BENDROJO UGDYMO IR PROFESINIO MOKYMO ĮSTAIGOSE UGDOMŲ MOKINIŲ PAGAL IKIMOKYKLINIO, PRIEŠMOKYKLINIO, PRADINIO, PAGRINDINIO IR VIDURINIO UGDYMO PROGRAMAS, VISUOMENĖS SVEIKATOS STIPRINIMAS, VISUOMENĖS SVEIKATOS STEBĖSENA) SAVIVALDYBĖJE VYKDYMĄ**

**PIRMASIS SKIRSNIS**

**VISUOMENĖS SVEIKATOS PRIEŽIŪRA SAVIVALDYBĖS TERITORIJOJE ESANČIOSE IKIMOKYKLINIO UGDYMO, BENDROJO UGDYMO IR PROFESINIO MOKYMO ĮSTAIGOSE UGDOMŲ MOKINIŲ PAGAL IKIMOKYKLINIO, PRIEŠMOKYKLINIO, PRADINIO, PAGRINDINIO IR VIDURINIO UGDYMO PROGRAMAS**

2017 metais Plungės rajono savivaldybės visuomenės sveikatos biuras mokyklose organizavo 1 493 sveikatinimo renginius, juose dalyvavo 7 819 mokinių, ugdomų pagal ikimokyklinio ir priešmokyklinio ugdymo programas (toliau vaikai), ir 29 732 mokiniai, ugdomi pagal bendrojo ugdymo programas (toliau mokiniai).

Sausio mėnesį Plungės rajono savivaldybės visuomenės sveikatos biuras kvietė pasitikrinti žinias apie peršalimą ir gripą, organizuodamas akciją „Kaip išvengti peršalimo ligų“. Šios akcijos tikslas – didinti mokinių motyvaciją saugoti ir stiprinti sveikatą ir ugdyti sveikos gyvensenos gebėjimus, kad išvengtų peršalimo ligų. Dalyvavo 1 646 vaikai ir 5 887 mokiniai.

Vasario mėnesį vyko akcija „Vasaris – sveikatingumo mėnuo“. Šios akcijos tikslas – informuoti mokyklų visuomenę apie sveikos gyvensenos svarbą ir naudą, propaguoti judėjimą pertraukų metu ir aktyvų laisvalaikio leidimą žiemos metu. Organizuotas konkursas „Mano klasės mankšta“, kurio tikslas – ugdyti vaikų ir mokinių gebėjimus saugoti ir stiprinti savo sveikatą, skatinti moksleivius daugiau judėti ir mankštintis. Konkurso metu 21 klasė (20 164 vaikai ir 3 104 mokiniai) mankštinosi ir kūrė videofilmukus.

Kovo mėnesį vyko Pasaulinės vandens dienos paminėjimo renginiai. Šios dienos paminėjimo tikslas yra skatinti sąmoningą požiūrį į vandenį ir jo didžiulę svarbą kiekvienam iš mūsų, kad mokiniai dažniau rinktųsi vandenį, kaip troškulio malšinimo būdą.

Ikimokyklinėse įstaigose visą balandžio mėnesį vyko akcija „Sveiki dantys – spindinti šypsena“. Šios akcijos tikslas – skatinti vaikų norą prižiūrėti dantų švarą. Priešmokyklinių grupių vaikai dalyvavo pažintinėse ekskursijose į odontologijos kabinetus, kur buvo susipažindinti su odontologijos kabinetu, gyd. odontologo darbo vieta ir darbu, naudojamomis priemonėmis. Dalyvavo 657 vaikai. Bendrojo ugdymo įstaigose balandžio mėnesį buvo minima Tarptautinė triukšmo suvokimo diena, kuri skirta atkreipti visuomenės dėmesį į visiems aktualią triukšmo problemą, skatinti tylesnių namų, tylesnių ugdymo įstaigų bei tylesnės poilsio aplinkos sukūrimą.

Gegužės mėnesį akcija „Sveiki dantys – spindinti šypsena“ vyko ir Plungės rajono savivaldybės bendrojo ugdymo įstaigose. Mokyklos visuomenės sveikatos priežiūros specialistai vedė užsiėmimus apie dantų priežiūrą, supažindino su dantų šepetėliu, dantų pasta, jų naudojimu, skatino norą valyti dantukus. Dalyvavo 2 012 mokinių.

Birželio, liepos ir rugpjūčio mėnesiais įgyvendintas projektas „Vasarą pajudėkime aktyviai“. Projektas skirtas paskatinti vaikus ir jaunuolius būti labiau fiziškai aktyviais vasaros metu. Organizuotos 3 žaidybinio pobūdžio pratybos gryname ore, kurios turėjo įvairiapusės judėjimo naudos. Dalyvavo 250 vaikų.

Rugsėjo mėnesį, kaip ir kasmet, vyko kuprinių svėrimo akcija. Akcijos tikslas – atkreipti mokinių ir jų tėvelių dėmesį į mokyklinės kuprinės svorį ir turinį bei galimą sunkios kuprinės poveikį vaiko sveikatai. Rugsėjo 21 dieną vyko akcija „Masinis – saugus ėjimas per perėjas“, kuri jau vyksta trečius metus iš eilės, tik šiais metais joje dalyvavo 1–ų klasių mokiniai. Akcijos tikslas – skatinti mokytis pagrindinių Kelių eismo taisyklių reikalavimų, ugdyti saugaus eismo įgūdžius realiame gyvenime. Dalyvavo 355 pirmokų.

Spalio mėnesį minėta Pasaulinė regėjimo diena. Šios akcijos tikslas – supažindinti mokinius su pagrindiniais akių mankštos pratimais, kurie mažina akių įtampą, gerina regėjimą, stiprina akių raumenis, nes regos sutrikimai nustatomi kas ketvirtam Plungės rajono mokyklose besimokančiam mokiniui**.**

Lapkričio mėnesį vyko Europos sveikos mitybos dienos paminėjimo renginiai. Tikslas – supažindinti su tinkama ir sveika mityba, jos principais ir taisyklėmis. Dalyvavo 775 vaikai ir 2 547 mokiniai.

Gruodžio mėnesio akcijos „Saugus elgesys žiemą“ metu mokyklos visuomenės sveikatos priežiūros specialistai organizavo įvairius užsiėmimus – žaidimus, kuriuose buvo akcentuojama traumų ir nelaimingų atsitikimų prevencija, kad žiemos pramogos būtų saugios ir visi sveiki sugrįžtų į mokyklą po smagiai praleistų žiemos atostogų. Dalyvavo 376 vaikai ir 3 353 mokiniai.

Nuo 2016 metų vasario mėnesio Plungės rajono savivaldybės visuomenės sveikatos biuras vykdo neformaliojo vaikų švietimo programą „Vaikų gyvenimo įgūdžių ugdymas“. Programa skirta 7–11 metų vaikų gyvenimo įgūdžiams ugdyti bei pagrindinėms žinioms apie socialinį bendravimą ir kultūrą suteikti. Gyvenimo įgūdžių ugdymas ypač svarbus vykdant psichoaktyviųjų medžiagų vartojimo prevenciją.

**ANTRASIS SKIRSNIS**

**INFORMACIJA APIE MOKINIŲ IR VISUOMENĖS SVEIKATOS PRIEŽIŪROS SPECIALISTŲ SKAIČIŲ**

|  |  |  |  |  |  |  |  |
| --- | --- | --- | --- | --- | --- | --- | --- |
| **Eil. Nr.** | **Gyvenamoji vietovė\*** | **Mokyklų skaičius** | **Mokinių\*\* skaičius** | **Visuomenės sveikatos priežiūros specialistų pareigybių skaičius** | **Visuomenės sveikatos priežiūros specialistų pasiskirstymas pagal užimtą pareigybę** | **Visuomenės sveikatos priežiūros specialistų išsilavinimas (kvalifikacija)** |  |
|  | **ugdomų pagal ikimokyklinio ir priešmokyklinio ugdymo programas** | **ugdomų pagal pradinio, pagrindinio, vidurinio ugdymo programas** | **1 ir daugiau** | **iki 1** | **Visuomenės sveikatos specialistai** | **Specialistai su įgytomis teisėmis** |
| **1** | **2** | **3** | **4** | **5** | **6** | **7** | **8** | **7** | **8** |
| 1. | Miesto | 15 | 1165 | 3288 | 5,2 | 3 | 3 | 5 | 2 |
| 2. | Kaimo | 14 | 166 | 1127 | 3,06 | 1 | 4 | 3 | 1 |
|  | **Iš viso (1. + 2.):** | **29** | **1331** | **4415** | **8,26** | **4** | **7** | **8** | **3** |

\* Pagal Lietuvos Respublikos teritorijos administracinių vienetų ir jų ribų įstatymą.

\*\* Švietimo valdymo informacinės sistemos duomenys (savivaldybės Lietuvos Respublikos švietimo ir mokslo ministro n-tųjų metų įsakymo „Dėl žinybinės statistikos“ nustatyta tvarka Švietimo informacinių technologijų centrui pateikti duomenys).

**TREČIASIS SKIRSNIS**

**VISUOMENĖS SVEIKATOS PRIEŽIŪROS FUNKCIJOS: VISUOMENĖS SVEIKATOS STIPRINIMAS IR STEBĖSENA**

Susisteminta informacija apie 2017 m. mokyklose vykdytą sveikatos ugdymo ir mokymo veiklą:

|  |  |  |  |  |
| --- | --- | --- | --- | --- |
| **Sveikatinimo veiklos sritis** | **Renginiai** | **Stendai,****plakatai** | **Atmintinės,****lankstinukai** | **Dalyvių****skaičius** |
| Sveikatos sauga ir stiprinimas, bendrieji sveikos gyvensenos ir ligų prevencijos klausimai | 316 | 92 | 1068 | 7821 |
| Sveika mityba ir nutukimo prevencija | 135 | 17 | 180 | 2929 |
| Fizinis aktyvumas | 163 | 6 | 14 | 5520 |
| Psichikos sveikata (smurto, savižudybių prevencija, streso kontrolė ir kt.) | 14 | 5 | 10 | 265 |
| Aplinkos sveikata | 110 | 10 | 158 | 2650 |
| Rūkymo, alkoholio ir narkotikų vartojimo prevencija | 90 | 12 | 10 | 2991 |
| Lytiškumo ugdymas, AIDS ir lytiškai plintančių ligų prevencija | 67 | 4 | 0 | 2381 |
| Tuberkuliozės profilaktika | 11 | 48 | 0 | 504 |
| Užkrečiamųjų ligų profilaktika ir asmens higiena | 366 | 54 | 119 | 6309 |
| Dantų ėduonies profilaktika ir burnos higiena | 104 | 8 | 343 | 2814 |
| Kraujotakos sistemos ligų profilaktika | 8 | 7 | 0 | 103 |
| Traumų ir nelaimingų atsitikimų prevencija | 79 | 11 | 28 | 3746 |
| Kitos | 42 | 3 | 80 | 1037 |

 2017 metais Plungės rajono savivaldybės visuomenės sveikatos biuro stiprinimo organizuotos veiklos:

* Šiaurietiškas ėjimas – vienas populiariausių fizinio aktyvumo būdų, kurį vis labiau nori išbandyti Plungės rajono bendruomenė. 2017 metais buvo suorganizuota 17 užsiėmimų, į juos susirinko 172 asmenys. Šiaurietiško ėjimo metu dirba apie 90 proc. raumenų grupių, ėjimo tempą galima pasirinkti patiems, todėl šiuo užsiėmimu gali mėgautis įvairaus amžiaus grupės, taip pat ir senjorai. Rezultatas – geresnė žmonių sveikata, bendravimas, psichoemocinė sveikata.
* Joga – įvyko 2 užsiėmimai, sportavo 12 moterų. Jogą galima priskirti ne tik prie fizinių pratimų, bet ir prie atsipalaidavimo, relaksacijos. Rezultatas pastebimas ir kūnui, ir psichinei sveikatai.
* Organizuojama „Tėvelių mokyklėlė“, kurios metu būsimi tėveliai supažindinami su naujagimių ir kūdikių maitinimu, pirmąja pagalba kūdikiams, kaip pasiruošti gimdymui. Šiomis paskaitomis domisi ne tik būsimos mamytės, bet ir būsimi tėtukai. Suorganizuota 17 užsiėmimų, apsilankė 108 būsimi tėveliai. Rezultatas – ilgiau žindomi kūdikiai, geresnė vaikų sveikata.
* Vasaris – sveikatingumo mėnuo. Organizuotos aerobikos treniruotės, 5 užsiėmimai po 12 moterų.
* Bėgimas ,,Už blaivią ir sveiką Lietuvą“. Šiuo bėgimu norima paskatinti fizinį aktyvumą bei mažinti psichotropinių medžiagų bei alkoholio vartojimą. Šiais metais įvyko 4 bėgimai, kuriuose dalyvavo 64 asmenys.
* ,,Sveikiausios įmonės rinkimai“ paskatino įmonių vadovus registruotis, aktyviai dalyvauti ir patikrinti darbuotojų sveikatą. Darbuotojų sveikatos tikrinimo metu buvo populiarinamos nemokamos prevencinės programos, suteikiama informacija apie fizinį aktyvumą bei sveiką gyvenseną, atliekama kūno masės analizė bei tiriamas gliukozės ir cholesterolio kiekis kraujyje. Šie sveikiausios įmonės rinkimai bus vykdomi ir ateityje, todėl kitais metais vėl užsiregistravusios tos pačios įmonės turės galimybę pastebėti ir palyginti savo sveikatos pakitimus. Dalyvavo 4 įmonės, 66 darbuotojai.
* Vykdoma „Širdies ir kraujagyslių ligų rizikos grupės asmenų sveikatos stiprinimo“ programa, kurios metu supažindinama su sveikos gyvensenos, mitybos, fizinio aktyvumo reikšmės širdies ir kraujagyslių ligų atsiradimui. Siekiama geresnių sveikatos rezultatų, mažiau sergančių širdies ir kraujagyslių ligomis.
* Kiekvienais metais organizuojama akcija „Būkite atsargūs prie vandens“. Jos metu poilsiautojai informuojami, kaip atsargiai elgtis prie vandens, kaip apsisaugoti nuo perkaitimo ir saulės smūgio, bei mokomasi suteikti pirmąją pagalbą. Stengiamasi, kad žmonės atostogaudami nepamirštų pasirūpinti savo sveikata.
* Visų renginių, paskaitų metu buvo populiarinamos nemokamos prevencinės programos. Dalijamos išsamios atmintinės, kuriose pagal amžiaus grupes nurodomos programos, kuriose galima dalyvauti, pasitarus su savo šeimos gydytoju.
* Plungės rajono savivaldybės visuomenės sveikatos biuras, siekdamas didinti Plungės rajono gyventojų fizinį aktyvumą, organizavo visą vasarą truksiančias masines nemokamas lauko treniruotes su profesionaliais sporto treneriais. Suorganizuotos 23 treniruotės, kuriuose dalyvavo 1 502 asmenys.
* Kartu su bendruomenės pareigūnais organizuota akcija „Būk saugus kelyje“. Akcijos metu išdalyta virš 200 atšvaitų.
* Kiekvieną mėnesį kviečiami piliečiai atvykti į biurą atlikti kūno masės analizę. Jau apsilankė 113 žmonių.
* Plungės rajono savivaldybės visuomenės sveikatos biuras visą rudenį kvietė bendruomenes tobulinti ir gilinti savo sveikos gyvensenos žinias. Vakarais bendruomenėse buvo organizuojamos sveiko stuburo mankštos ant kamuolių. Nemažai bendruomenių dalyvavo treniruotėse ir sėkmingai mankštinosi savarankiškai. Įvyko 15 treniruočių, kuriose dalyvavo 144 asmenys.
* Bendruomenėse suorganizuotos 6 paskaitos moterims ir merginoms apie ŽPV (žmogaus papilomos virusą), kuriose sudalyvavo 45 moterys.
* Suorganizuota 15 paskaitų sveikos gyvensenos, mitybos, psichoaktyvių medžiagų temomis. Jas klausė 315 žmonių.
* Aktyviai ir sveikai leisti laiką plungiškiams padėjo Plungės rajono savivaldybės ir Plungės rajono savivaldybės visuomenės sveikatos biuro organizuojama akcija ,,Dovanoju Plungei“, į kurią buvo kviečiami visi pradedantys bei profesionalūs treneriai, sporto ir sveikos gyvensenos entuziastai bei kiti sveikatą ir sportišką veiklą propaguojantys asmenys. Jie paskyrė savo laiką, gebėjimus ir žinias Plungei. Ši akcija pritraukė ir studentus.
* Plungiškė Erika Prišmontaitė, studijuojanti Lietuvos sporto universitete kineziterapiją, padovanojo Plungės gyventojams pilatės mankštas. Tris mėnesius Plungės r. gyventojai, jaučiantys nugaros skausmus, lankė pilatės, šiaurietiško ėjimo užsiėmimus ir treniruotes baseine. Iš viso suorganizuota 14 pilatės mankštų, kuriose dalyvavo 166 asmenys.
* Psichologas – psichoterapeutas Evaldas Simutis dovanojo paskaitą „Depresija“, kurią klausė 32 asmenys.
* Kineziterapeutas Darius Anužis skyrė savo laiką ir žinias, kaip taisyklingai mankštintis su lauko treniruokliais.
* Gyd. psichiatras Evaldas Prišmontas diskutavo su jaunimu apie psichoaktyvias medžiagas, jų poveikį organizmui, o senjorams skaitė atvirą paskaitą ,,Raminamieji vaistai: mitas ar realybė“.
* Kauno miesto visuomenės sveikatos biuras padovanojo plungiškiams aktyvų bei informatyvų vakarą apie Plungės miesto istoriją.
* Alytaus rajono savivaldybės visuomenės sveikatos biuras dovanojo plungiškiams nepamirštamą spyruokliavimo ant batutų mankštą.
* Utenos rajono savivaldybės visuomenės sveikatos biuras padovanojo idėją renginiui ,,Už meilę moterims ir futbolui“, kuri buvo suorganizuota pavasarį, pakvietus merginas ir moteris į futbolo turnyrą ,,Mero taurė 2017‘‘. Turnyre dalyvavo 6 moterų komandos.

2017 metais Plungės rajono savivaldybės visuomenės sveikatos biuras atliko šias analizes ir tyrimus:

* Plungės rajono savivaldybės visuomenės sveikatos stebėsenos 2015–2017 metų programos 2016 metų ataskaita;
* Plungės rajono bendrojo lavinimo mokyklų moksleivių kuprinių svėrimo akcijos duomenų analizė 2017 m.;
* Plungės rajono mokyklinio amžiaus vaikų gyvensenos tyrimo analizė;
* Plungės rajono ikimokyklines ugdymo įstaigas lankančių vaikų profilaktinių sveikatos patikrinimų duomenų analizė 2017-2018 m. m.
* Plungės rajono savivaldybės maudyklų vandens kokybės stebėsena.

 Atlikus analizes ir tyrimus išsiaiškinta:

DEMOGRAFIJA

* 2016 m. vidutinis metinis gyventojų skaičius Plungės rajono savivaldybėje buvo 35 125,5. Vyrai sudarė 47,2 proc., moterys 52,8 proc. Didžiąją gyventojų dalį sudarė 18– 44 metų amžiaus gyventojai (33,22 proc.). Kiek mažiau 45– 64 metų amžiaus gyventojų (28,96 proc.). 0– 17 metų ir vyresnių nei 65 metų amžiaus gyventojų buvo apylygė dalis (18,85 proc. ir 18,98 proc.). Dažniau nei 6 iš dešimties Plungės rajono savivaldybės gyventojai buvo darbingo amžiaus t. y. 15– 64 metų. Didesnę gyventojų dalį sudarė mieste gyvenantys asmenys (52,11 proc.).
* 2016 m. Plungės rajono savivaldybėje 1 000 gyventojų teko 11 gimusių ir 13,2 mirusių asmenų, tad ir natūralus prieaugis išlieka neigiamu (-2,2). Šalyje ir apskrityje šis rodiklis išlieka prastesnis (-3,6 ir 3,1). 2016 m. 1 000 Plungės rajono savivaldybės gyventojų teko 7,7 santuokos ir 3,4 ištuokos.
* Mirtingumo statistika reikšminga, nes ji rodo bendrą gyventojų sveikatos būklę, sveikatos priežiūros veiksmingumą ir kokybę, sveikatos netolygumus bei sveikatos priežiūros prieinamumą. Todėl pateikiame mirtingumo rodiklių pagal pagrindines mirties priežastis analizę - palyginimą Plungės rajono savivaldybėje ir Lietuvoje (pagal apskaičiuotą Plungės raj. ir Lietuvos vidurkio santykį, „šviesoforo“ principas).
* Plungės rajono savivaldybėje 2016 m. mirtingumas buvo mažesnis už Lietuvos vidurkį 7,83 proc. (Plungės r. sav.- 1 320,96 mirusieji 100 tūkst. gyv., šalies - 1 433,15 mirusieji 100 tūkst. gyv.). Palyginti su ankstesniais metais, rajono savivaldybėje mirtingumas išliko panašus.
* 2016 m. Plungės r. sav. vyrų (1 459,77/100 tūkst.) mirtingumo rodiklis buvo 1,22 karto didesnis negu moterų (1 196,89/100 tūkst.).
* 2016 m. Plungės r. sav. didžiausias mirtingumo rodiklis buvo nuo kraujotakos sistemos ligų (765,8), piktybinių navikų (244,8) ir virškinimo sistemos ligų (82,6) (100 tūkst. gyventojų) (1 pav.).
* 2016 m. vienam vyresniam nei 18 m. Plungės rajono savivaldybės gyventojui teko 3,42 užregistruotų susirgimų, 1,8 iš jų užregistruoti, kaip nauji susirgimai. Vienam vaikui (0-17 m.) teko 3,16 užregistruotų susirgimų, iš jų 2,6 kaip naujai užregistruoti.

Šių Plungės rajono savivaldybės rodiklių reikšmės patenka į geriausių savivaldybių kvantilių grupę ((žalioji zona) tarp 12-kos Lietuvos savivaldybių, turinčių geriausius rodiklius:

* Vidutinė tikėtina gyvenimo trukmė;
* Mirtingumas dėl išorinių priežasčių rodiklis (V01-Y98) 100 000 gyv.;
* Standarizuotas mirtingumo dėl išorinių priežasčių rodiklis (V01-Y98) 100 000 gyventojų;
* Asmenų, žuvusių ir sunkiai sužalotų dėl nelaimingų atsitikimų darbe, skaičius 10 000 darbingo amžiaus gyv.;
* Mirtingumas dėl transporto įvykių rodiklis (V00-V99) 100 000 gyv.;
* Stantartizuotas mirtingumo dėl transporto įvykių rodiklis (V00-V99) 100 000 gyv.;
* Mirtingumas dėl priežasčių, susijusių su narkotikų vartojimu, rodiklis 100 000 gyv.;
* Standartizuotas mirtingumo dėl narkotikų vartojimo rodiklis 100 000 gyv.;
* Gyventojų skaičius, tenkantis vienai licencijai verstis mažmenine prekyba tabako gaminiais;
* Gyventojų skaičius, tenkantis vienai licencijai verstis mažmenine prekyba alkoholiniais gėrimais;
* Išvengiamų hospitalizacijų dėl cukrinio diabeto ir jo komplikacijų skaičius 1 000 gyv.;
* Slaugytojų, tenkančių vienam gydytojui, skaičius;
* Sergamumas ŽIV (B20-B24) ir lytiškai plintančiomis ligomis (A50-A64) 10 000 gyv.;
* Kūdikių (vaikų iki 1 m. amžiaus) mirtingumas 1 000 gyvų gimusių kūdikių;
* Paauglių (15–17 m.) gimdymų skaičius 100 000 gyventojų;
* Mirtingumas nuo kraujotakos sistemos ligų rodiklis (I00-I99), 100 000 gyv.;
* Standartizuotas mirtingumo nuo kraujotakos sistemos ligų rodiklis (I00-I99), 100 000 gyv.;
* Mirtingumas nuo piktybinių navikų rodiklis (C00-C97) 100 000 gyv.;
* Standartizuotas mirtingumo nuo piktybinių navikų (C00-C97) rodiklis 100 000 gyventojų;
* Mirtingumas nuo cerebrovaskulinių ligų (I60-I69) 100 000 gyv.;
* Standartizuotas mirtingumas nuo cerebrovaskulinių ligų (I60-I69) 100 000 gyv.;
* Sergamumas II tipo cukriniu diabetu (E11) 100 000 gyv.

Šių Plungės rajono savivaldybės rodiklių reikšmės patenka į prasčiausių savivaldybių kvantilių grupę ((raudonoji zona) tarp 12-kos Lietuvos savivaldybių, turinčių prasčiausius rodiklius):

* Mokyklinio amžiaus vaikų, nesimokančių mokyklose, 1 000 gyv.;
* Gyventojų skaičiaus pokytis 1 000 gyv.;
* Savivaldybei pavaldžių stacionarines ASP paslaugas teikiančių asmens sveikatos priežiūros įstaigų pacientų pasitenkinimo lygis;
* Sergamumas vaistams atsparia tuberkulioze 10 000 gyv.;
* Tikslinės populiacijos dalis (proc.), dalyvavusi vaikų krūminių dantų dengimo silantinėmis medžiagomis programoje;
* Vaikų, kuriems nustatytas dantų ėduonis (K02), skaičius 10 000 gyv.;
* Tikslinės populiacijos dalis (proc.), dalyvavusi atrankinės mamografinės patikros dėl krūties vėžio finansavimo programoje.

TUBERKULIOZĖ IR VAISTAMS ATSPARI TUBERKULIOZĖ

* Vilniaus universiteto ligoninės Santaros klinikų duomenimis, 2016 m. Plungės raj. savivaldybėje tuberkulioze sirgo 45,55 100 tūkst. gyv. (16 asmenų). Tai 1,14 karto didesnis nei šalies ir 1,06 karto didesnis, nei apskrities rodiklis.
* Didžiausias sergamumas tuberkulioze nustatomas 18 - 44 metų amžiaus grupėje (77,14 100 tūkst. gyv.), kiek mažiau 45 - 64 ir 65+ amžiaus grupėse. 2016 m. sergančių vaikų (0 - 17 m. amžiaus grupė) tuberkulioze neužregistruota. 1,86 karto dažniau tuberkuliozė nustatoma vyrams, nei moterims, bei 2,4 karto dažniau kaimo, nei miesto gyventojams.
* 2016 m. iš 118 užregistruotų daugeliui vaistų atsparios tuberkuliozės atvejų Lietuvoje (4,1/100 tūkst. gyv.), 4 atvejai nustatyti Plungės r. sav. (11,4/100 tūkst. gyv.). Šis rodiklis 2,78 karto didesnis už šalies ir 2,28 karto didesnis už apskrities rodiklį.

PLUNGĖS RAJONO VAIKŲ BURNOS SVEIKATA

* 10,8 proc. vaikų neturėjo ėduonies pažeistų, plombuotų ir išrautų dantų. Suskaičiavus mokinių pieninių ir nuolatinių dantų ėduonies intensyvumo indeksą (kpi+KPI\*), nustatyta, kad Lietuvos vaikų KPI yra vidutinis – 4,2\*\*, Plungės r. sav. – 5\*\*;
* Kasmet pieninių ir nuolatinių dantų ėduonies intensyvumo indeksas prastėja. Per paskutinius trejus metus šis rodiklis suprastėjo nuo 3,95 iki 5. Tiek šalyje, tiek ir apskrityje šis rodiklis blogėja;
* 2016-2017 m. m. Plungės rajone kas dešimto mokinio dantys buvo visiškai sveiki. Dažniausiai vaikų neturinčių ėduonies pažeistų, plombuotų ir išrautų dantų, nustatyta 5–10 klasėse (11,04 proc. visų pasitikrinusiųjų).

ATRANKINĖS PREVENCINĖS PROGRAMOS

* 2016 m. Plungės r. sav. vykdytos šios atrankinės prevencinės programos: vaikų krūminių dantų dengimas silantinėmis medžiagomis, krūties vėžio ankstyvoji diagnostika, gimdos kaklelio piktybinių navikų prevencija, priešinės liaukos (prostatos) vėžio ankstyvoji diagnostika, storosios žarnos vėžio ankstyvoji diagnostika, širdies ir kraujagyslių ligų prevencija;
* 2016 m. Plungės r. sav. pasitikrinusių dėl gimdos kaklelio, storosios žarnos vėžio ir širdies bei kraujagyslių ligų skaičius buvo panašus kaip ir šalies vidurkis;
* 2012 m.– 2017 m. I pusm. moterų, dalyvavusių atrankinėje mamografinės patikros programoje, skaičius augo. 2017 m. I pusm. programoje dalyvavo 4 iš 10 tikslinio amžiaus moterys;
* Nors kasmet moterų, dalyvaujančių atrankinėje mamografinės patikros programoje, skaičius didėja, tačiau vidurkis vis tiek išlieka mažesnis nei šalies, ir Plungės rajono savivaldybė patenka tarp mažiausiai šioje programoje dalyvaujančių savivaldybių;
* 2012-2016 m. laikotarpiu dalyvavusių vaikų krūminių dantų dengimo silantinėmis medžiagomis prevencinėje programoje skaičius sumažėjo 1,9 karto. 2016 m. 6–14 metų vaikų buvo 3 025, iš jų 189, tai sudarė 6,2 proc., kas šešioliktas vaikas;
* Palyginti visų savivaldybių rodiklius su šalies, Plungės rajono savivaldybės vaikai pasyviausiai dalyvavo šioje programoje.

PLUNGĖS RAJONO MOKYKLINIO AMŽIAUS VAIKŲ GYVENSENOS TYRIMO ANALIZĖ 2016 M.

* Tyrime dalyvavo 683 vaikai: 5 (33,3 proc.), 7 (32,2 proc.), 9 ir I –os gimnazijos (34,5 proc.) klasės;
* Į anketos klausimus atsakinėjo 360 berniukų (53,57 proc.) ir 312 mergaičių (46,43 proc.);
* 52,3 proc. vaikai jaučiasi pakankamai laimingi. Kas septintas vaikas nesijaučia laimingas arba yra visiškai nelaimingas;
* 14,8 proc. vaikų nurodė, kad jų sveikata patenkinama ar bloga. Dažniau nei kas šeštas devintokas savo sveikatą įvardijo kaip patenkinamą ar blogą;
* Ne pamokų metu, laisvalaikiu, mankštinasi ir sportuoja taip, kad suprakaituotų ir padažnėtų kvėpavimas, 55 proc. Plungės rajono mokyklose besimokančių vaikų. 28,5 proc. mankštinasi ir sportuoja kasdien, o 22,4 proc. - rečiau nei kartą per savaitę;
* Kas ketvirtas septintokas nurodė sportuojantis ar besimankštinantis kartą per savaitę ar dar rečiau (25,6 proc.);
* Dažniausiai ne pamokų metu mankštinasi ir sportuoja taip, kad suprakaituotų ir padažnėtų kvėpavimas, 2–3 valandas per savaitę. Valandą per dieną mankštai ir sportui skiria penktadalis (20,6 proc.) mokyklinio amžiaus vaikų;
* Kasdien mankštai ir sportui daugiau laiko skiria berniukai, nei mergaitės ir mieste gyvenantys vaikai. Bent valandą per dieną sportuoja ir mankštinasi 12,2 proc. 5-okų, 14,5 proc. 7-okų, 9,3 proc. 9-okų (I gimnazijos klasė);
* Ketvirtadalis mokyklinio amžiaus vaikų 2 valandas per dieną praleidžia laisvalaikį žiūrėdami televizorių, filmus, vaizdo įrašus, naudodamiesi asmeniniu kompiuteriu, žaidimų automatais, plančetiniais kompiuteriais ar išmaniaisiais telefonais. Dažniau pasyviai laisvalaikį praleidžia mergaitės ir septintos klasės mokiniai ( 21,7 proc.);
* Kasdien pusryčius valgo 56,1 proc. Plungės rajono ugdymo įstaigose besimokančių vaikų;
* Vaisius ir daržoves vaikai dažniausiai valgo 2–4 dienas per savaitę, tik trečdalis vaikų juos valgo kiekvieną dieną. Kasdien vaisius ir daržoves dažniau valgo mergaitės ir mieste gyvenantys vaikai;
* Palyginti rajono ir Lietuvos rodiklius, Plungės rajone gyvenantys vaikai mažiau valgo vaisių ir daržovių kasdien, nei šalyje gyvenantys jų bendraamžiai;
* 51,5 proc. vaikų dantis valo dažniau nei kartą per dieną. Daugiu savo burnos higiena rūpinasi mergaitės ir mieste gyvenantys vaikai. Labiau savo burnos higiena rūpinasi devintokai. Palyginti su šalies rezultatais, Plungės rajono vaikai savo burnos higiena rūpinasi mažiau;
* Per savo gyvenimą bent kartą yra rūkę 43,9 proc. Plungės rajono mokyklinio amžiaus vaikų. Trečdalis vaikų yra bent kartą gyvenime rūkę elektronines cigaretes. Bent kartą gyvenime yra rūkę (įskaitant ir elektronines cigaretes) daugiausia nurodė devintokai (39,1 proc. ir 23 proc.);
* Plungės rajono savivaldybėje net kas šeštas iš dešimties vaikas yra kada nors gėręs alkoholinius gėrimus. Dažniau per savo gyvenimą alkoholinius gėrimus yra vartojusios mergaitės nei berniukai (62,5 proc. ir 55,3 proc.). Dažniau alkoholinius gėrimus vartoja vyresnėse klasėse besimokantys vaikai;
* Rajone gyvenantys vaikai dažniau vartojo alkoholinius gėrimus, nei jų bendraamžiai, gyvenantys Lietuvoje;
* Iš visų vartojusių alkoholinius gėrimus 27,2 proc. vaikų teigė, kad jų išgėrė tiek daug, kad pasijuto apsvaigę;
* 5,9 proc. Plungės rajono mokyklinio amžiaus vaikų yra bent kartą vartoję marihuanos ir hašišo (kanapių / „žolės“) ir 3,5 proc. yra vartoję kitų narkotikų. Net dešimtadalis devintokų yra per savo gyvenimą bandę marihuanos, hašišo, kanapių ar žolės, o kas dvidešimtas devintokas yra vartojęs ir kitų narkotikų;
* Net dešimtadalis vaikų, gyvenančių su globėjais ir kitais asmenimis, yra bandę kitų narkotikų;
* 2 iš dešimties vaikų nesegi saugos diržų važiuodami automobiliu;
* 46,1 proc. berniukų ir 34 proc. mergaičių nenešioja atšvaitų tamsiu paros metu. Daugiausi nenešiojančių - tarp 9 klasių mokinių;
* Iš 15,5 proc. vaikų buvo tyčiotasi kartą ar dažniau kartų per savaitę. Kartą ir daugiau patyčias patyrė 48 proc. berniukų (iš jų 18,3 proc. patyčias patiria nuolat). Dažniau patyčias patiria kaime gyvenantys vaikai ir septintoje klasėje besimokantys mokiniai (57,5 proc.);

MAUDYKLŲ KOKYBĖS STEBĖSENA

* Maudyklų vandens kokybės stebėsena vyko 2017 m. gegužės – rugsėjo mėnesiais. Mėginiai imti iš 11-kos maudyklų ir maudymosi vietų;
* Iš viso per maudymosi sezoną buvo atlikti 94 (84 planuoti, 10 pakartotiniai) mikrobiologiniai tyrimai. Iš „Plokštinės“, „Beržynėlio“, „Ąžuolų salos“ stovyklaviečių, Platelių miestelio, „Linelio“, Beržoro ežero maudymosi vietų paimta po 10 (9 planuoti ir 1 pakartotinis) vandens mėginių, iš Gandingos tvenkinio, maudymosi vietų prie kolektyvinių sodų Kaušėnų kaime, Gandingos tvenkinio prie irklavimo bazės - po 6 (visi planuoti), Babrungo upės (prie buvusio pirties pastato S. Nėries g., Plungės mieste) paimti 7 (6 planuoti, 1 pakartotinis ) vandens mėginiai, iš Babrungo upės prie Vandentiekio g. paimti 9 (6 planuoti ir 3 neplanuoti) vandens mėginiai.
* 2017 m. tyrimų rezultatai net 10 kartų neatitiko higienos normų reikalavimų, 2016 m. visų stebimų maudymosi vietų vandens kokybė atitiko reikalavimus.

PLUNGĖS RAJONO BENDROJO LAVINIMO MOKYKLŲ MOKSLEIVIŲ KUPRINIŲ SVĖRIMO AKCIJA 2017

* 2017 m. rugsėjo 18–29 dienomis vyko kuprinių svėrimų akcija;
* Iš viso akcijoje dalyvavo 631 (91 proc.) 3 ir 5 klasių mokinys;
* 4,3 proc. mokinių nešioja 15 proc. ir daugiau sunkesnes kuprines, nei jų esamas svoris. 10–15 proc. mokinio svorio kuprines nešiojo 4 iš 10 akcijoje dalyvavusių mokinių;
* Dažniausiai 15 proc. ir sunkesnes kuprines nešiojo trečioje klasėje besimokantys mokiniai;
* Pasvėrus mokinius ir jų kuprines, paaiškėjo, kad daugiau mergaičių, nei berniukų nešioja sunkesnes, daugiau kaip 15 proc. jų kūno masę siekiančias, kuprines (atitinkamai 10,8 proc. ir 6,5 proc.);
* Beveik visi moksleiviai nešioja kuprines su dviem diržais;
* Kas septinto moksleivio mokyklinė kuprinė šonuose neturi pritvirtintų atšvaitų (13,8 proc.).

**IV SKYRIUS**

**INFORMACIJA APIE SAVIVALDYBĖS VISUOMENĖS SVEIKATOS RĖMIMO SPECIALIĄJĄ PROGRAMĄ**

**Pateikiama informacija apie Savivaldybės visuomenės sveikatos rėmimo specialiosios programos priemonių vykdymą ataskaitiniais 2017 biudžetiniais metais.**

**PIRMASIS SKIRSNIS**

**SAVIVALDYBĖS VISUOMENĖS SVEIKATOS RĖMIMO SPECIALIOSIOS PROGRAMOS LĖŠOS**

|  |  |  |
| --- | --- | --- |
| Eil. Nr. | Savivaldybės visuomenės sveikatos rėmimo specialiosios programos lėšų šaltiniai | Surinkta lėšų |
| 1. | Savivaldybės biudžeto lėšos | - |
| 2. | Savivaldybės aplinkos apsaugos rėmimo specialiosios programos lėšos | 12 300 |
| 3.  | Savanoriškos fizinių ir juridinių asmenų įmokos | - |
| 4.  | Kitos lėšos | - |
| 5. | Lėšų likutis ataskaitinių biudžetinių metų pradžioje |  |
| Iš viso: | 12 300 |

**ANTRASIS SKIRSNIS**

**SAVIVALDYBĖS VISUOMENĖS SVEIKATOS RĖMIMO SPECIALIOSIOS PROGRAMOS LĖŠOMIS ĮGYVENDINTOS PRIEMONĖS**

|  |  |  |  |  |
| --- | --- | --- | --- | --- |
| Eil. Nr. | Programos / priemonės poveikio sritis | Vykdytų savivaldybės visuomenės sveikatos programų, priemonių skaičius | Skirta lėšų | Panaudotalėšų |
| 1 | 2 | 3 | 4 | 5 |
| 1. Savivaldybės kompleksinės programos |
| 1. | Sveikos mitybos skatinimas ir nutukimo prevencija | 11 | 1000 | 1000 |
| 2. | Fizinio aktyvumo skatinimas | 16 | 8400 | 8400 |
| 2. Savivaldybės strateginio veiklos plano priemonės |
|  |  |  |  |  |
|  |  |  |  |  |
| 3. Bendruomenių vykdytų programų / priemonių rėmimas |
| 1. | Sveikos mitybos skatinimas ir nutukimo prevencija | 1 | 300 | 300 |
| 2. | Fizinio aktyvumo skatinimas | 5 | 900 |  |
|  4. Kita  |
| 1. | Aplinkos sveikata (maudyklų vandens stebėsena) | 1 | 1700 | 1700 |
|  |  | **Iš viso lėšų:** | **12300** | **12300** |

Paaiškinimai: 1. Skiltyje „Eil. Nr.“ įrašyti lentelėje pateikiamų duomenų eilės numerį.

2. Skiltyje „Programos / priemonės poveikio sritis“ įrašyti savivaldybės visuomenės sveikatos rėmimo specialiosios programos lėšomis ataskaitiniais metais finansuotų programų / priemonių poveikio sritis:

2.1. Alkoholio, tabako ir kitų psichoaktyvių medžiagų vartojimo prevencija;

2.2. Užkrečiamųjų ligų prevencija ir kontrolė;

2.3. Aplinkos sveikata (triukšmo prevencija, geriamojo vandens, maudyklų vandens stebėsena);

2.4. Burnos higiena ir sveikata;

2.5. Sveikos mitybos skatinimas ir nutukimo prevencija;

2.6. Fizinio aktyvumo skatinimas;

2.7. Lytinė sveikata;

2.8. Nelaimingų atsitikimų ir traumų (tarp jų ir pirmosios pagalbos teikimo) prevencija;

2.9. Psichikos sveikatos stiprinimo, savižudybių ir smurto prevencija;

2.10. Visuomenės sveikatos stebėsena;

2.11. Kitos sritys.

3. Skiltyje „Vykdytų savivaldybės visuomenės sveikatos programų, priemonių skaičius“ įrašyti ataskaitiniais biudžetiniais metais vykdytų:

3.1. savivaldybės visuomenės sveikatos kompleksinių programų skaičių pagal poveikio sritis;

3.2. savivaldybės strateginio veiklos plano priemonių skaičių;

3.3. savivaldybės bendruomenių vykdytų programų, priemonių skaičių;

3.4. kitų programų, priemonių, nepriskirtinų išvardytoms 1, 2 ir 3 eilutėse, skaičius.

4. Skiltyje „Skirta lėšų“ įrašyti Savivaldybės visuomenės sveikatos rėmimo specialiosios programos lėšas, ataskaitiniais biudžetiniais metais skirtas atitinkamoms savivaldybės visuomenės sveikatos programų, priemonių sritims.

5. Skiltyje „Panaudota lėšų“ įrašyti Savivaldybės visuomenės sveikatos rėmimo specialiosios programos lėšas, faktiškai panaudotas atitinkamoms savivaldybės visuomenės sveikatos programų, priemonių sritims įgyvendinti per ataskaitinius biudžetinius metus.

6. Eilutėje „Iš viso lėšų“ įrašyti Savivaldybės visuomenės sveikatos rėmimo specialiosios programos lėšų, skirtų ir panaudotų savivaldybės visuomenės sveikatos programoms, priemonėms įgyvendinti ataskaitiniais biudžetiniais metais, sumas.

**­­­­­­­­­­­­­­­­­­­\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**V SKYRIUS**

**SAVIVALDYBĖS VYKDOMŲ VISUOMENĖS SVEIKATOS PRIEŽIŪROS FUNKCIJŲ ĮGYVENDINIMO ATASKAITOS FORMOS PRIEDAS**

(tūkst. Eur)

|  |  |  |  |  |  |
| --- | --- | --- | --- | --- | --- |
| **Tikslo, uždavinio, priemonės kodas** | **Tikslo, uždavinio, priemonės pavadinimas** | **Finansavimo šaltiniai** | **Patvirtinti (patikslinti) 2017-ųjų metų asignavimai** | **Panaudoti 2017-ųjų metų asignavimai** | **Panaudojimo procentas**  |
| **iš viso** | **iš jų** | **iš viso** | **iš jų** |
| **išlaidoms** | **turtui įsigyti** | **išlaidoms** | **turtui įsigyti** |
| **iš viso** | **iš jų darbo užmokesčiui** | **iš viso** | **iš jų darbo užmokesčiui** |
| **1** | **2** | **3** | **4** | **5** | **6** | **7** | **8** | **9** | **10** | **11** | **12** |
|  | Tikslas: Ugdyti išsilavinusią ir kultūrą puoselėjančią bendruomenę socialiai saugioje aplinkoje |  | **175,3** | **66,4** | **108,9** | **0,0** | **171,9** | **63,0** | **108,9** | **0,0** |  |
|  | Uždavinys: Valstybės teikiamos paramos įgyvendinimas Plungės rajono savivaldybėje |  | 144,7 | 42,4 | 102,3 | 0,0 | 144,7 | 42,4 | 102,3 | 0,0 | 100 |
|  | Priemonė: Visuomenės sveikatos funkcijoms vykdyti | SB (VB) | 144,7 | 42,4 | 102,3 | 0,0 | 144,7 | 42,4 | 102,3 | 0,0 | 100 |
|  | **Iš viso pagal uždavinį:** |  | **144,7** | **42,4** | **102,3** | **0,0** | **144,7** | **42,4** | **102,3** | **0,0** | **100** |
|  | Uždavinys: Pagerinti visuomenės sveikatos priežiūros paslaugų Plungės rajono savivaldybėje prieinamumą bei kokybę vykdant infrastruktūros plėtrą |  | **29,3** | **22,7** | **6,6** | **0,0** | **25,9** | **19,3** | **6,6** | **0,0** | **88** |
|  | Priemonė: Plungės rajono savivaldybės visuomenės sveikatos biuro veikla | SB | 14,6 | 8,0 | 6,6 | 0,0 | 14,6 | 8,0 | 6,4 | 0,0 | 100 |
|  |  | SB(SP) | 13,2 | 13,2 | 0,0 | 0,0 | 10,7 | 10,7 | 0,0 | 0,0 | 81 |
|  |  | VD | 1,0 | 1,0 | 0,0 | 0,0 | 0,3 | 0,3 | 0,0 | 0,0 | 27 |
|  |  | Kt | 0,5 | 0,5 | 0,0 | 0,0 | 0,3 | 0,3 | 0,0 | 0,0 | 68 |
|  | **Iš viso pagal uždavinį:** |  | **29,3** | **22,7** | **6,6** | **0,0** | **25,9** | **19,3** | **6,6** | **0,0** | **88** |
|  | Uždavinys: Užtikrinti ugdymo kokybę Plungės rajone |  |  |  |  |  |  |  |  |  |  |
|  | Priemonė: Neformaliojo vaikų švietimo programa | SB(VB) | 0,9 | 0,9 | 0,0 | 0,0 | 0,9 | 0,9 | 0,0 | 0,0 | 100 |
|  |  | ES | 0,4 | 0,4 | 0,0 | 0,0 | 0,4 | 0,4 | 0,0 | 0,0 | 78 |
|  | **Iš viso pagal uždavinį:** |  | **1,3** | **1,3** | **0,0** | **0,0** | **1,3** | **1,3** | **0,0** | **0,0** |  |
|  | **Iš viso pagal tikslą:** |  | **175,3** | **66,4** | **108,9** | **0,0** | **171,9** | **63,0** | **108,9** | **0,0** |  |
|  | **Bendra suma:** |  | **175,3** | **66,4** | **108,9** | **0,0** | **171,9** | **63,0** | **108,9** | **0,0** |  |

Paaiškinimai: 1. (*n*) – ataskaitiniai metai.

2. Skiltyje „Tikslo, uždavinio, priemonės kodas“ įrašomi programos tikslų, uždavinių ir priemonių kodai iš Savivaldybės strateginio veiklos plano.

3. Skiltyje „Tikslo, uždavinio, priemonės pavadinimas“ įrašomi programos tikslų, uždavinių ir priemonių pavadinimai iš Savivaldybės strateginio veiklos plano.

4. Nurodant asignavimus pagal šaltinius:

4.1. Eilutėje „1. Iš viso savivaldybės biudžetas“ nurodomi asignavimai iš savivaldybės biudžeto, t. y. įstatymu nustatyti asignavimai asignavimų valdytojui visuomenės sveikatos priežiūros funkcijoms vykdyti;

4.2. Eilutėse „1.1. bendrojo finansavimo lėšos“ ir „1.2. Europos Sąjungos ir kitos tarptautinės finansinės paramos lėšos“ lėšas nurodo Europos Sąjungos finansinę paramą administruojančios institucijosir naudojančios (techninės paramos lėšas) institucijos;

4.3. eilutėje „2. Kiti šaltiniai (Europos Sąjungos finansinė parama projektams įgyvendinti ir kitos teisėtai gautos lėšos)“ lėšas nurodo institucijos, kurios gauna lėšų iš paramą administruojančių institucijų arba tiesiogiai iš Europos Sąjungos institucijų vykdomiems projektams finansuoti (dėl kurių pasirašytos sutartys, priimti sprendimai dėl lėšų skyrimo) ir kitų teisėtai gautų lėšų.

5. Jeigu n-taisiais metais asignavimų panaudota mažiau ar daugiau, nei patvirtinta (patikslinta), nurodomos susidariusių skirtumų priežastys.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_